b'\n_START_ARTICLE_\nDina\n_START_SECTION_\nJuoni\n_START_PARAGRAPH_\nTapahtumat sijoittuvat 1860-luvulle Pohjois-Norjaan. Pieni Dina-niminen tytt\xc3\xb6 (Amanda Jean Kvakland) aiheuttaa vahingossa \xc3\xa4itins\xc3\xa4 (Pernilla August) kuoleman. Dinan surunmurtama is\xc3\xa4 (Bj\xc3\xb8rn Floberg) kielt\xc3\xa4ytyy kasvattamasta tyt\xc3\xa4rt\xc3\xa4\xc3\xa4n j\xc3\xa4tt\xc3\xa4en t\xc3\xa4m\xc3\xa4n palvelijoiden huomaan. Dina kasvaa villiksi ja kurittomaksi nuoreksi tyt\xc3\xb6ksi, ja h\xc3\xa4nen ainut yst\xc3\xa4v\xc3\xa4ns\xc3\xa4 on perheen tallipoika Tomas (Mateen Sandvik Ram). Dina kutsuu esiin \xc3\xa4itins\xc3\xa4 haamun ja alkaa kiinnostua erikoisella tavalla kuolemasta, mutta suhtautuu intohimoisesti my\xc3\xb6s el\xc3\xa4m\xc3\xa4\xc3\xa4n. Perheyst\xc3\xa4v\xc3\xa4 Jacob (G\xc3\xa9rard Depardieu) rohkaisee Dinan is\xc3\xa4\xc3\xa4 palkkamaan Lorchin (S\xc3\xb8ren S\xc3\xa6tter-Lassen) opettamaan Dinalle sellonsoittoa. Kun Jacob pyyt\xc3\xa4\xc3\xa4 Dinaa vaimokseen, Dina kielt\xc3\xa4ytyy. Dinan is\xc3\xa4 raivostuu ja l\xc3\xa4im\xc3\xa4ytt\xc3\xa4\xc3\xa4 tyt\xc3\xa4rt\xc3\xa4\xc3\xa4n, mink\xc3\xa4 seurauksena Dina puolestaan hy\xc3\xb6kk\xc3\xa4\xc3\xa4 is\xc3\xa4ns\xc3\xa4 kimppuun. Tiet\xc3\xa4en, ett\xc3\xa4 Lorch ja Dina ovat k\xc3\xa4yneet l\xc3\xa4heisiksi, Dinan is\xc3\xa4 l\xc3\xa4hett\xc3\xa4\xc3\xa4 Lorchin pois, mik\xc3\xa4 saa Dinan murtumaan surusta. Dina ei pysty hyv\xc3\xa4ksym\xc3\xa4\xc3\xa4n Lorchin l\xc3\xa4ht\xc3\xb6\xc3\xa4, joten h\xc3\xa4n saa hulluuskohtauksen ja miltei hukuttaa Lorchin._NEWLINE_Kun Dina (Maria Bonnevie) kasvaa tarpeeksi vanhaksi, h\xc3\xa4n nai Jacobin ja muuttaa Reisnesin satamaan, jota Jacob johtaa yhdess\xc3\xa4 \xc3\xa4itins\xc3\xa4 Karenin (Wenche Foss) sek\xc3\xa4 poikapuoliensa Nielsin ja Andersin (Mads Mikkelsen ja J\xc3\xb8rgen Langhelle) kanssa. Niels ei pid\xc3\xa4 Dinan villeist\xc3\xa4 k\xc3\xa4yt\xc3\xb6stavoista tai siit\xc3\xa4, ett\xc3\xa4 t\xc3\xa4m\xc3\xa4 on ottanut teht\xc3\xa4v\xc3\xa4kseen hoitaa Reisnesin kirjanpidon. Dinan omalaatuisten suuntausten vahvistuessa yh\xc3\xa4 enemm\xc3\xa4n Jacob saa kuolion, kun h\xc3\xa4n murtaa jalkansa pudottuaan \xc3\xa4itins\xc3\xa4 talon katolta yritt\xc3\xa4ess\xc3\xa4\xc3\xa4n korjata katossa olevaa vuotoa. Kun Jacobin tila alkaa huonontua, Dina vie h\xc3\xa4net reell\xc3\xa4 er\xc3\xa4\xc3\xa4lle jyrk\xc3\xa4nteelle ja ty\xc3\xb6nt\xc3\xa4\xc3\xa4 h\xc3\xa4net alas toivoen voivansa p\xc3\xa4\xc3\xa4tt\xc3\xa4\xc3\xa4 h\xc3\xa4nen k\xc3\xa4rsimyksens\xc3\xa4. Jacobin kuoltua Tomas (Hans Matheson) saapuu j\xc3\xa4lleen takaisin Dinan el\xc3\xa4m\xc3\xa4\xc3\xa4n, ja kaksikon v\xc3\xa4lille syntyy intohimoinen suhde. Useita kuukausia my\xc3\xb6hemmin Dina synnytt\xc3\xa4\xc3\xa4 pojan, jonka nimeksi h\xc3\xa4n antaa Benjamin._NEWLINE_Kun Benjamin (Oscar Frostad Udbye) kasvaa nuoreksi pojaksi, h\xc3\xa4n sytytt\xc3\xa4\xc3\xa4 ladon vahingossa tuleen. Dina rakastuu rohkeaan ja komeaan ven\xc3\xa4l\xc3\xa4ismieheen nimelt\xc3\xa4 Zhukovsky (Christopher Eccleston), joka sy\xc3\xb6ksyy latoon pelastamaan Dinan rakkaat hevoset. Paljastuu, ett\xc3\xa4 Zhukovsky n\xc3\xa4ki Dinan vuosia sitten Bergeniss\xc3\xa4, ihastui t\xc3\xa4h\xc3\xa4n ja saapui lopulta Reisnesiin kosimaan t\xc3\xa4t\xc3\xa4. Zhukovsky l\xc3\xa4htee kuitenkin yll\xc3\xa4tt\xc3\xa4en pois, jolloin Dina pakottaa Tomasin kanssaan sukupuoliyhteyteen._NEWLINE_Alkoholismiin vajonnut Niels raiskaa er\xc3\xa4\xc3\xa4n Stine-nimisen palvelijattaren (Kate Hardie). Kun Dina saa kuulla raiskauksesta, h\xc3\xa4n esitt\xc3\xa4\xc3\xa4 Nielsille uhkavaatimuksen: t\xc3\xa4m\xc3\xa4n on joko naitava Stine tai l\xc3\xa4hdett\xc3\xa4v\xc3\xa4 Amerikkaan. Niels ei tahdo menn\xc3\xa4 naimisiin palvelijan kanssa, mutta h\xc3\xa4nell\xc3\xa4 ei ole varaa l\xc3\xa4hte\xc3\xa4 Amerikkaankaan. Sitten Zhukovsky yll\xc3\xa4tt\xc3\xa4en palaa Reisnesiin vied\xc3\xa4kseen er\xc3\xa4\xc3\xa4n vangin mukanaan Bergeniin. Kun humaltunut Niels hoipertelee taloon, Dina ilmoittaa, ett\xc3\xa4 my\xc3\xb6s Niels on l\xc3\xa4hd\xc3\xb6ss\xc3\xa4 pian pois, nimitt\xc3\xa4in Amerikkaan. Niels p\xc3\xa4\xc3\xa4tt\xc3\xa4\xc3\xa4 pyyt\xc3\xa4\xc3\xa4 Stine\xc3\xa4 vaimokseen, mutta palvelijatar kielt\xc3\xa4ytyy. Raivostunut Niels hirtt\xc3\xa4\xc3\xa4 itsens\xc3\xa4. _NEWLINE_Dinan is\xc3\xa4 ilmoittaa Dinalle, ett\xc3\xa4 Zhukovsky on anarkisti, joka on ollut osallisena kuninkaan p\xc3\xa4\xc3\xa4n menoksi kehitettyyn juoneen, ja ett\xc3\xa4 t\xc3\xa4t\xc3\xa4 odottaa hirttotuomio. J\xc3\xa4rkyttynyt Dina rynt\xc3\xa4\xc3\xa4 Bergeniin ja yritt\xc3\xa4\xc3\xa4 vapauttaa Zhukovskyn syytteist\xc3\xa4. Dina k\xc3\xa4y tapaamassa Zhukovsky\xc3\xa4 vankilassa, ja kun h\xc3\xa4nen vierailuaikansa p\xc3\xa4\xc3\xa4ttyy, h\xc3\xa4n hy\xc3\xb6kk\xc3\xa4\xc3\xa4 vartijoiden kimppuun. Vartijat pahoinpitelev\xc3\xa4t Dinan, mink\xc3\xa4 seurauksena Zhukovskyst\xc3\xa4 raskaaksi tullut Dina menett\xc3\xa4\xc3\xa4 lapsensa. Dina l\xc3\xa4htee takaisin Reisnesiin, mutta kesken matkan Anders saapuu pelastamaan h\xc3\xa4net ja pys\xc3\xa4ytt\xc3\xa4\xc3\xa4 h\xc3\xa4nen verenvuotonsa. Dina on kuitenkin onnistunut vakuuttamaan oikeuden Zhukovskyn syytt\xc3\xb6myydest\xc3\xa4, mink\xc3\xa4 seurauksena Zhukovsky vapautetaan. Zhukovsky kuitenkin katoaa pian vapautumisensa j\xc3\xa4lkeen. Useita viikkoja my\xc3\xb6hemmin Dina miltei hukkuu opettaessaan Benjaminia purjehtimaan. Kuin ihmeen kaupalla l\xc3\xa4heisell\xc3\xa4 h\xc3\xb6yrylaivalla oleva Zhukovsky kuitenkin pelastaa Dinan. K\xc3\xa4ydess\xc3\xa4\xc3\xa4n kuoleman porteilla Dina uneksii tappavansa Zhukovskyn, kun t\xc3\xa4m\xc3\xa4 ilmoittaa j\xc3\xa4tt\xc3\xa4v\xc3\xa4ns\xc3\xa4 h\xc3\xa4net j\xc3\xa4lleen. Sitten Dina virkoaa ja kysyy Zhukovskylt\xc3\xa4, aikooko t\xc3\xa4m\xc3\xa4 j\xc3\xa4tt\xc3\xa4\xc3\xa4 h\xc3\xa4net uudelleen. Zhukovsky sanoo, ett\xc3\xa4 h\xc3\xa4n tulee aina j\xc3\xa4tt\xc3\xa4m\xc3\xa4\xc3\xa4n Dinan mutta ett\xc3\xa4 h\xc3\xa4n my\xc3\xb6s palaa aina takaisin t\xc3\xa4m\xc3\xa4n luokse.'